ຂປລ. ໃນວັນທີ 11 ກຸມພາ 2020 ສະພາແຫ່ງຊາດ ໄດ້ຈັດກອງປະຊຸມສະຫລຸບ ການເຄື່ອນ ໄຫວວຽກງານ ແລະ ຂະບວນການແຂ່ງຂັນ “ຮັກຊາດ ແລະ ພັດທະນາ” ປະຈຳ ປີ 2019 ພ້ອມວາງທິດທາງແຜນການ ປະຈຳ ປີ 2020 ໂດຍມີ ທ່ານ ນາງ ປານີ ຢາທໍ່ຕູ້ ປະທານສະພາແຫ່ງຊາດ, ພ້ອມດ້ວຍສະມາຊິກພັກ, ພະນັກງານ-ລັດຖະກອນ ພາຍໃນສະພາແຫ່ງຊາດ ເຂົ້າຮ່ວມ. ໂອກາດດັ່ງກ່າວ, ທ່ານ ນາງ ສວນສະຫວັນ ວິຍະເກດ ເລຂາທິການສະພາແຫ່ງຊາດ ໄດ້ລາຍງານໃຫ້ຮູ້ວ່າ: ໃນໄລຍະຜ່ານມາ ຄະນະປະຈຳສະພາແຫ່ງຊາດ ໄດ້ພິຈາລະນາບັນຫາສຳຄັນຕ່າງໆ ທັງໝົດ 114 ເລື່ອງ ແລະ ຮັບຮອງເປັນມະຕິຂອງຄະນະ ປະຈຳສະພາແຫ່ງຊາດ ຈຳນວນ 50 ສະບັບ. ໃນນີ້, ມະຕິວຽກງານລັດຖະບານ 6 ສະບັບ; ມະຕິວຽກງານອົງການໄອຍະການປະຊາຊົນສູງສຸດ ແລະ ສານປະຊາຊົນສູງສຸດ 33 ສະບັບ; ມະຕິວຽກງານອົງການກວດສອບ ແຫ່ງລັດ 4 ສະບັບ ແລະ ມະຕິວຽກງານສະພາແຫ່ງຊາດ 7 ສະບັບ; ໄດ້ຕິດຕາມກວດກາ ການຈັດຕັ້ງປະຕິບັດກົດໝາຍ ແລະ ນິຕິກຳໃຕ້ກົດໝາຍ ທີ່ຕິດພັນກັບການຈັດເກັບລາຍຮັບ; ການຈັດຕັ້ງປະຕິບັດກົດໝາຍ ແລະ ນິ ຕິກຳໃຕ້ກົດໝາຍ ທີ່ຕິດພັນກັບການສ້າງວິຊາຊີບ, ການພັດທະນາສີມືແຮງງານ ທີ່ມີຄຸນນະພາບ, ການສ້າງວຽກເຮັດງານທຳຂອງປະຊາຊົນ ແລະ ການຕິດຕາມກວດກາ ການຕົກລົງຂອງຄະນະປະຈຳສະ ພາແຫ່ງຊາດ ກ່ຽວກັບການຈັດຕັ້ງປະຕິບັດນິຕິກຳ ທີ່ພົວພັນກັບການເຊົ່າ, ສຳປະທານທີ່ດິນ, ຜ່ານການຕິດຕາມກວດກາ ເຫັນວ່າລັດຖະບານ ກໍຄື ຂະແໜງການທີ່ກ່ຽວຂ້ອງເອົາໃຈໃສ່ສ້າງ, ປັບປຸງ ແລະ ຈັດຕັ້ງປະຕິບັດກົດໝາຍ, ນິຕິກຳໃຕ້ກົດໝາຍ ເຂົ້າໃນການປະຕິບັດ ໜ້າທີ່ວຽກງານດັ່ງກ່າວ ນັບມື້ນັບດີຂຶ້ນ, ປະກອບສ່ວນໃນການປະຕິບັດ ແຜນພັດທະນາເສດຖະກິດ-ສັງຄົມ, ແຜນງົບປະມານແຫ່ງລັດ ລວມທັງການພັດທະນາ ສີມືແຮງງານ, ການສ້າງອາຊີບ ທີ່ສາມາດສ້າງລາຍຮັບໃຫ້ແກ່ປະຊາຊົນ, ຫລຸດພົ້ນອອກຈາກຄວາມທຸກຍາກ; ໄດ້ກວດກາ, ຄົ້ນຄວ້າ ແລະ ພິຈາລະນາຄຳຮ້ອງຂໍ ຄວາມເປັນທຳ ຂອງປະຊາຊົນ 824 ເລື່ອງ ແລະ ແກ້ໄຂສຳເລັດ 329 ເລື່ອງ ເທົ່າກັບ 47,57% ຂອງຄຳຮ້ອງທັງໝົດ; ຕ້ອນຮັບ ແລະ ໃຫ້ຄຳປຶກສາແກ່ປະຊາຊົນ ກ່ຽວກັບຄຳຮ້ອງຂໍຄວາມເປັນທຳ 220 ເທື່ອ.
ສຳລັບທິດທາງແຜນການເຄື່ອນໄຫວວຽກງານປະຈຳ ປີ 2020 ສະພາແຫ່ງຊາດ ຈະສືບຕໍ່ປັບປຸງກົງຈັກການຈັດຕັ້ງ ພາຍໃນສະພາແຫ່ງຊາດ ໃຫ້ມີຄວາມເຂັ້ມແຂງ, ໜັກແໜ້ນ, ສາມາດປະຕິ ບັດໜ້າທີ່ເປັນເສນາທິການທີ່ດີ ໃຫ້ກົງຈັກສະພາແຫ່ງຊາດ ແລະ ກົງຈັກ ທີ່ຄະນະປະຈຳສະພາແຫ່ງຊາດ, ເອົາໃຈໃສ່ປັບປຸງລະບອບການເຮັດວຽກ ພາຍໃນສະພາແຫ່ງຊາດ, ສືບຕໍ່ເອົາໃຈໃສ່ຍົກສູງຂີດຄວາມສາມາດ ໃຫ້ແກ່ພະນັກງານ-ລັດຖະກອນ ເປັນປົກກະຕິ, ເອົາໃຈໃສ່ຈັດຕັ້ງປະຕິບັດ ການປະເມີນຜົນການປະຕິບັດ ໜ້າທີ່ວຽກງານ ຂອງພະນັກງານ-ລັດຖະກອນປະຈຳ ປີ 2020 ເຊິ່ງເປັນປີແຫ່ງການມ້ວນທ້າຍ ຂອງສະພາແຫ່ງຊາດ ຊຸດນີ້ ໃຫ້ສຳເລັດທັນຕາມ ເວລາທີ່ກໍານົດໃນແຜນການ ແລະ ນິຕິກຳກ່ຽວຂ້ອງ ແລະ ຮັບປະກັນຄຸນນະພາບ ແລະ ອື່ນໆ.